### 9.      Orientering om tilsynsindberetningen til Miljøstyrelsen - 2017

**Åbent**

Sagsnr.: 326-2018-10682       J.nr.: 09.00.00           Dokumentnr.:
[adresse]

**Sagstype**

Orientering.

**Resume og sagens baggrund**

Plan, Byg og Miljø orienterer
årligt Teknik- og Miljøudvalget om arbejdet med tilsyn og godkendelser af
virksomheder og landbrug. Orienteringen sker i forbindelse med den årlige indberetning
til Miljøstyrelsen. Derudover orienteres om de tilsynskampagner, der skal
udføres i løbet af året.

**Indstillinger**

Chefen for Plan, Byg og Miljø
indstiller, at tilsynsberetningen tages til efterretning.

**Behandling**

Teknik- og Miljøudvalget.

**Sagsfremstilling**

I arbejdet med tilsyn og
godkendelser har Plan, Byg og Miljø fokus på en konstruktiv dialog med
landmænd, virksomheder og konsulenter. Dette gælder dels, når landbrug og
virksomheder ønsker at etablere, ændre og udvide produktionen eller indhente
øvrige tilladelser, men også i håndhævelse af miljøforhold ved vores løbende
miljøtilsyn.

De senere år har Plan, Byg og Miljø
haft fokus på at prioritere godkendelse af virksomheder og landbrug, med
henblik på at opfylde de servicemål, der er fastsat af KL og Miljøstyrelsen. Dette
har også været tilfældet i 2017. Derudover har der i 2017 været fokus på
indførelse af en ny husdyrbrugslov, der giver landbrugene større fleksibilitet.

Derudover har der været fokus på
den løbende indberetning af kommunens arbejde med tilsyn og godkendelser til
Miljøstyrelsens centrale miljøadministrationssystem - Digitalt
[adresse] (DMA). DMA er en offentlig tilgængelig database med
oplysninger om alle virksomheder og landbrug, hvor kommunerne løbende fører
tilsyn.

*Miljøtilsyn i 2017*

Frekvensen for miljøtilsyn på landbrug og
virksomheder er fastsat i tilsynsbekendtgørelsen. Derudover fastsætter
bekendtgørelsen et mål for, hvor mange virksomheder der minimum skal have et
fysisk tilsyn hvert år.

|  |  |  |
| --- | --- | --- |
| **Virksomhedstype** | **Basistilsynsfrekvens\*** | **Årligt tilsynsmål** |
| **Kategori 1**  Virksomheder og landbrug med miljøgodkendelse | 3-årig periode | Fysisk tilsyn med minimum 40 % hvert år |
| **Kategori 2**  Autoværksteder  Bilag 1-virksomheder (Øvrige tilsynspligtige virksomheder)  Tammy Nielsen og øvrige husdyrbrug over 3 dyreenheder | 6-årig periode | Fysisk tilsyn med minimum 25 % hvert år |

\* Alle miljøforhold bliver gennemgået

Plan, Byg og Miljø planlægger årligt at
tilrettelægge antallet af tilsyn på virksomheder og landbrug, så tilsynsmålenes
minimumsfrekvenser bliver efterlevet.

Kalundborg Kommune overholder i 2017
tilsynsbekendtgørelsens minimumsfrekvenser for basistilsyn. I alt har Plan, Byg
og Miljø foretaget fysisk tilsyn på 136 virksomheder og landbrug, svarende til
henholdsvis 45 % og 26 % af virksomheder og landbrug i kategori 1 og 2. Kalundborg
Kommune overholder derfor også det årlige tilsynsmål.

Tilsynsberetningen for 2017 fremgår
af vedlagte bilag 1.

*Miljøgodkendelser i 2017*

Plan, Byg og Miljø har i 2017 givet 3
miljøgodkendelser til virksomheder og 7 miljøgodkendelser til landbrug. Kalundborg
Kommune overholder de fastsatte servicemål for miljøgodkendelser.

*Tilsynskampagner - Lovpligtige
tilbagevendende*

Ud over de faste miljøtilsyn er det
en del af kommunens tilsynsarbejde, at der årligt gennemføres 2
miljøtilsynskampagner. I 2017 var tilsynskampagnerne:

· Sortering af brændbart affald samt udendørs oplag af affald hos
vognmænd og entreprenørbranchen

· Indretning af møddingsplads og opbevaring af fast gødning på
landbrug med erhvervsmæssigt dyrehold

Evaluering af kommunens
tilsynskampagner fremgår af bilag 2.

I 2018 planlægger Plan, Byg og
Miljø to informationskampagner med det overordnede tema: "Information og
dialog til gavn for virksomheder og borgere".

Vi har valgt følgende kampagner:

· På husdyrområdet planlægges en kampagne omkring formidling af
miljøreglerne. Kampagnen rettes mod mindre hestehold. Det er planen, at
formidlingen foretages i samarbejde med de øvrige kommuner i [adresse].

· På virksomhedsområdet planlægges en informationskampagne omkring
et øget kendskab til det digitale ansøgningssystem Byg og Miljø (BOM), der skal
bruges når der søges miljøgodkendelse til virksomheder. Kampagnen vil blive
målrettet de godkendelsespligtige virksomheder.

*Fokus for arbejdet med
godkendelser og tilsyn i 2018*

*Ny husdyrregulering*

I august 2017 trådte en ny
husdyrbrugslov i kraft, hvor husdyrbrugene kan få en mere fleksibel
produktionstilladelse. Med en miljøgodkendelse efter de nye regler kan
landmanden f.eks. øge antallet af grise, der kan fedes op i en stald over året
uden at skulle ansøge om tilladelse til flere grise. Kalundborg Kommune har
siden august 2017 fået 5 ansøgninger efter de nye regler og har fortsat fokus
på at implementere reglerne i dialog med landmænd og deres konsulenter.

*Servicemål*

Plan, Byg og Miljø prioriterer
løbende at behandle godkendelser/tilladelser til nye virksomheder og landbrug,
samt ændringer af eksisterende. Derudover prioriterer vi at opfylde de
fastsatte tilsynsmål. Denne prioritering fortsættes i 2018 og kan have
betydning for prioriteringen af øvrige tilladelser, henvendelser, klager, mv.

*DMA*

Arbejdet med Miljøstyrelsens
Digitale Miljø-Administrationssystem (DMA) fortsætter i 2018. Kalundborg
Kommune har indberettet knap 500 virksomheder og landbrug til DMA. Fremover
bliver tilsynsdata og nye godkendelser løbende registreret i systemet.

**Økonomiske konsekvenser**

Der er ingen økonomiske
konsekvenser.

**Bilag**

|  |  |
| --- | --- |
| Bilag 1: Tilsynsindberetning 2017 | 326-2018-85227 |
| Bilag 2: Evaluering af tilsynskampagner 2017 | 326-2018-77910 |